Document ID: 31992D0097

31992D0097
L 040/1
JURNALUL OFÍCIAL AL UNIUNII EUROPENE
DECIZIA CONSILIULUI
din 16 decembrie 1991
de adoptare a reglementărilor generale, a condițiilor generale și a regulamentului de procedură privind concilierea și arbitrajul contractelor de lucrări, furnizare și servicii finanțate de Fondul European de Dezvoltare (FED) și privind punerea lor în aplicare în asocierea dintre țările și teritoriile de peste mări și Comunitatea Economică Europeană
(92/97/CEE)
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 136,
având în vedere Decizia 91/482/CEE a Consiliului din 25 iulie 1991 privind asocierea țărilor și teritoriilor de peste mări (ȚTM) cu Comunitatea Economică Europeană (1), în special articolele 211, 212 și 213,
având în vedere propunerea Comisiei,
întrucât este necesară adoptarea reglementărilor generale și a condițiilor generale care reglementează contractele de lucrări, furnizare și servicii finanțate din resursele Fondului European de Dezvoltare (FED), administrat de Comisie, denumite în continuare „resursele Fondului”;
întrucât este necesară adoptarea regulamentului de procedură privind concilierea și arbitrajul contractelor finanțate din resursele Fondului;
întrucât Consiliul, prin adoptarea prezentei decizii, acordă o atenție deosebită documentelor similare adoptate pentru utilizarea „fondurilor” din FED în statele din Africa, Caraibe și Pacific,
DECIDE:
Articolul 1
Reglementările generale pentru contractele de lucrări, furnizare și servicii finanțate din resursele Fondului în țările și teritoriile de peste mări (ȚTM), din anexa I, se aplică pregătirii și atribuirii contractelor finanțate din FED.
Realizarea contractelor finanțate din resursele Fondului, cu excepția cazului în care nu se prevede altfel la articolul 212 litera (b) din Decizia 91/482/CEE, este reglementată de:
-
condițiile generale pentru contractele de lucrări finanțate din FED în ȚTM din anexa II;
-
condițiile generale pentru contractele de furnizare finanțate din FED în ȚTM din anexa III;
-
condițiile generale pentru contractele de service finanțate din FED în ȚTM din anexa IV.
Litigiile privind un contract finanțat din resursele Fondului care, în conformitate cu condițiile generale și speciale aplicabile contractului, trebuie să fie soluționate prin conciliere sau arbitraj sunt soluționate în conformitate cu regulamentul de procedură privind concilierea și arbitrajul contractelor finanțate din FED în ȚTM din anexa V.
Articolul 2
Prezenta decizie se aplică tuturor contractelor finanțate din FED în ȚTM și încheiate începând cu 1 iunie 1991.
Articolul 3
Prezenta decizie se publică în Jurnalul Oficial al Comunităților Europene.
Adoptată la Bruxelles, 16 decembrie 1991.

Labels: 10
3
15
5